LidanRubinov/Halacha-QA huggingface dataset:
שאלה: שימוש בדבר גנוב שהבעלים אינם ידועים: לפני כמה ימים גנבו לי את הפלאפון. אחי כאב לו על זה שגנבו לי וחבר שלו הביא לו פלאפון שיביא לי. יש לי חשד שהפלאפון גנוב, מה עליי לעשות לקחת את הפלאפון ואם הבעלים יבקשו לתת להם או לא להשתמש בו כלל? איני יודע מי הבעלים. אם הייתי יודע הייתי מחזיר אבל איני יודע, מה עליי לעשות?
תשובה: ישנו איסור חמור לקנות או לקבל מן הגנב משום שמחזקים על ידי כן עוברי עבירה. אולם בדיעבד לאחר שהגיע הפלאפון לידך, מעיקר הדין אפילו אם הפלאפון באמת גנוב אתה פטור מלהחזירו לגנב, ואתה יכול להשתמש בו היות ויש יאוש ושינוי רשות. אולם לפנים משורת הדין אם ידוע מיהו הנגזל צריך להחזיר לו את החפץ הגזול, וכן היום החוק הרשמי של מדינת ישראל. אמנם בדרך כלל דינא דמלכותא אינו תופס נגד דין תורה, אך אם גם לפי התורה ראוי לנהוג כן לפנים משורת הדין, אז דינא דמלכותא תופס אף לפי ההלכה. לכן, עליך לרשום לעצמך את המספר הסידורי של המכשיר (על ידי הקשת  06   יופיע המספר על הצג), ואז להתקשר לחברה המפעילה את המכשיר והם יאמרו לך מיהו הבעלים הראשון שקנה מהם. תאתר אותו ותשאל אותו האם נגנב ממנו המכשיר. אם לא יעלה בעדך לאתרו תוכל להשאיר את המכשיר אצלך ולהשתמש בו. הרב ניר אביב
שאלה: איסור נגיעה "אפילו באצבע קטנה" בנדה: מעניין אותי להעמיק בעניין ההרחקות בין אדם לאשתו נדה. מה המקור לקביעה של השו"ע שאסור לגעת בנדה "אפילו באצבע קטנה"? המפרשים מפנים לשבת י"ג, אבל שם מדובר רק על שינה במיטה אחת כאשר שני בני הזוג לבושים. אני מחפש מקורות קדומים ככל האפשר, בגמרא אם יש, בראשונים או במדרש.
תשובה: המקור הקדום הוא מסדר אליהו רבה פט"ו. שם כתוב על הסיפור שמובא בגמ' בשבת יג ב אמר לה: שמא הבאת לו את השמן שמא הבאת לו את הפך ונגע ביך ונגע ביך באצבע קטנה". מלשון אליהו רבה עולה שיש איסור לנגוע נגיעה אפילו קטנה באישה.
שאלה: ערובין עם גוי: כתוב שאי אפשר לעשות עירוב חצרות עם גוי, אז אם יש גוי אחד בעיר אסור לטלטל?
תשובה: במקום שיש גוי צריך לקנות ממנו. בחו"ל היו נוהגים לקנות את הרשות ממושל העיר. ביהודה ושומרון אנו קונים מהמושל הצבאי שיש לו רשות להכנס לכל בית לצרכי ביטחון, וכן בכל הארץ קונים מפיקוד העורף. כל רבנות צריכה לדאוג לזה.
שאלה: כתב התחייבות למקום עבודה: אני מתחילה לעבוד במקום חדש. ביקשו ממני לכתוב להם כתב התחייבות שבו אני מתחייבת להשאר במשך כל השנה. רציתי לשאול כיצד לנסח זאת. אם אכתוב "אני מתחייבת לעבוד עד כך וכך." אין בזה בעיה של נדר? מצד שני, המקום חילוני, וזה מוזר לי להכניס לנוסח: בלי נדר או בעז"ה. בנוסף, לכתוב: "אני מתחייבת בלי נדר", זה גם עלול ליצור אצלם את הרושם שאני לא באמת מתחייבת. מה לעשות?
תשובה: התחייבות לעבודה, ללא שבועה וכדו', אינה נדר. יש להימנע מהתחייבות העולה על שלוש שנים, משום שאסור לאדם להשתעבד לזולתו. זו עבדות אסורה, עבדי הם ולא עבדים לעבדים.
שאלה: כלאיים בעציץ: חמי מגדל שיח פלפל חריף באדנית. בתוך האדנית הראה לי גידול של גפן שנזרע ע"י הרוח מגפן הגדלה בקרבת מקום יותר מ4 אמות משם. הערתי לו על כלאי הכרם וטען שאין זה כרם, אך מיד הוציא. יצויין: שיח הפלפל מניב פירות (אולי טרם בשלים) הגפן רחוקה מזה (יחור קטן). 1. האם ניתן להשתמש בגפן (לשותלה במקום אחר)? 2. מה דין שיח הפלפל ופירותיו?
תשובה: כיוון שלא היה כרם וירק ביחד מניבים, על כן אין בכך קידוש הכרם ולא נאסר הדבר, אמנם יש איסור אבל לא קידוש. על כן, אפשר לעקר את הגפן ולהעבירה. והפלפל מותר באכילה. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: סחיטת ענבים לתוך הפה כוס: האם סחיטת ענבים ביד מחייבת ברכת בורא פרי הגפן: 1. לכוס. 2. ישירות לתוך פיו. ישר כח
תשובה: סחיטה לכוס מחייבת בורא פרי הגפן.
שאלה: המחטיא את הרבים: יש לי בעיה עם חבר שלי. חבר שלי בחור דתי בן 27 נשוי בת, הוא חובש כיפה. אך אינו מקיים מצוות בכלל. כלומר, אינו אוכל במסעדות כשרות, לא מברך על אוכל ושתייה (גם על לחם) לא נוטל ידיים בכלל. המצווה היחידה שהוא מקיים היא שמירת שבת, וגם שם הוא מזלזל בכך שהוא לא מעדיף לשחק כדורסל עם חברים מאשר ללכת למנחה. כל אלו עניינים שלו, אך זה ממש התחיל להפריע כאשר הוא התחיל להחטיא את הרבים. הוא שולח מיילים לעשרות אנשים ביום, מיילים "עשירים: בבסרטי פורנו ותמונות תועבה, הוא גאה בכך, ומתבדח עם חבריו החילונים, אה, והוא שולח גם אליי את המיילים האלו. אני מאד דתי, ומאד מקפיד על קדושת המחשבה והעיניים, והוא מנסה באופן קבוע להכשיל אותי. כמובן, שהפצרתי בו עשרות פעמים, והסברתי לו את כל עניין : "כל המחטיא את הרבים, אין מספיקין בידו לעשות תשובה". אני "יורד" עליו די הרבה בקטע הזה. אני יודע שמבחינה הלכתית, אני אמור להתרחק מאדם כזה, אך חשוב לי לגרום לו לחזור בתשובה. הוא גם גורם לי לפעמים לדבר אליו לא יפה, בגלל שהמצב המתמיד שהוא מנסה להכשיל בצורה די בוטה, גם ליד אנשים. מה עליי לעשות, כיצד עליי להתנהג עם אדם כזה?
תשובה: אם הוא מוריד אותך מבחינה רוחנית ולא מתחשב בבקשתך, זו אינה חברות טובה ואינה מביאה גם לחברך תועלת. תאמר לו שאתה מאד אוהב אותו אולם במצב הענינים שבניכם אתה מפסיק את הקשר. תשמח לחדש את הקשר על בסיס התחשבות והדדיות.
שאלה: בעניין הכתובה: אני ובעלי פרודים 7 חודשים. עוד מעט נשואים 7 שנים ויש לנו 2 ילדים. לפני שנעשה את הצעד של עניין הגירושין, התחלתי לחפש את הכתובה אך איני מוצאת. מה עושים אם הכתובה הלכה לאיבוד. חשוב לציין שיש עדיין רגשות אהבה ביני לבין בעלי אומנם לא כמו שהיה לפני הפרידה, הייתי רוצה לעשות בית אך בעלי פחות רוצה, הוא לא ממש מאמין. לכן אני רוצה לבדוק גם את הכתובה. האם אפשר להוציא העתק - או מה לעשות לגבי כתובה שלא נמצאה? מקרב לב.
תשובה: אם את זוכרת באיזה מועצה דתית התחתנתם, שם יש העתק. בכל אופן, אם אתם ממשיכים להיות נשואים צריך ללכת לרב הישוב או השכונה שיכתוב לכם כתובה חדשה. אם יש לכם בעיה בענין זה אתם יכולים לפנות אלי ואני אעזור לכם.
שאלה: צורה של ירח וכוכב מגבס: לפני כמה ימים קניתי תבנית גבס בצורת ירח וכוכב. אחרי שמילאתי את התבנית אחותי אמרה לי שבגלל שזה בצורת ירח וכוכב זה יכול להיחשב לעבודה זרה. אשמח לשמוע מה הדין, והאם מותר לי לתלות אותם בחדר?
תשובה: אכן, אסור לעשות צורה שלמה של ירח וכוכבים אלא למטרות לימודיות בלבד. גם אם אין כוונה לעבודה זרה, זה איסור בפני עצמו.
שאלה: דמויות מצוירות באופן לא צנוע: האם מותר לראות דמויות מצוירות שלבושות בלבוש לא כל כך צנוע?
תשובה: אם את שמה לב שהם לא לבושות וזה מעורר אותך לחשוב על כך, אז זה אסור.
שאלה: בלאי חפץ שניזוק: השאלתי לחבר מנשא לתינוק., המנשא נפל מגג רכבו ונדרס. הגיע אלי החבר להודיע לי על כך ושהוא כבר הזמין לי מנשא חדש. האם יכול אני לקבל את המנשא ללא פקפוק או שמא עלי לתת לו כסף על בלאי שימוש שלי אגב, המנשא היה באותה רמה כמעט כשעת הקניה? האם זה דין במקרה זה או לפנים משורת הדין?
תשובה: תודיע לשואל שהוא חייב לך מנשא "יד שניה " ולא חדש, אם למרות זאת יתן לך השואל מנשא חדש מותר לך לקבלו. הרב מיכאל יומטוביאן
שאלה: כלי בשרי שבושל בו בטעות מאכל חלבי: מדובר בסיר בישול בשרי שבושל בו בטעות מאכל חלבי. מה דינו? איך אפשר להחזיר את הכלי להיות בשרי? (אשכנזים)
תשובה: יש להגעיל אותן בסיר גדול יותר. אם אי אפשר, ניתן למלא מים ולהרתיח עד שיגלשו אל מעבר לדפנות.
שאלה: נוסח קדיש "דהוא עתיד" של סיום המסכת: מהו הנוסח של קדיש סיום מסכת לספרדים?
תשובה: ישנם הנוהגים לומר קדיש זה בסיום מסכת וישנם שאומרים קדיש על ישראל רגיל וכל אחד יעשה כמנהגו.
שאלה: קשירת ציצית בלילה: האם מותר לקשור ציצית בלילה?
תשובה: מותר. (ערוך השולחן יד, ז).
שאלה: אי אמירת אבינו מלכנו בשבת: יש קהילות שאינן נוהגות לומר אבינו מלכנו בשבת שובה, ואף לא ביום כיפור שיוצא בשבת. מהו המקור ההלכתי לכך? אפשר כמה מקורות שיכיחו שמנהג זה נכון ביסודו ויש על מי לסמוך?
תשובה: כך סובר הרמ"א (בהלכות יום כיפור). יש סוברים שאפילו סליחות אומרים בשבת שובה ובראש השנה עצמו. הטור סובר שגם בשבת אומרים, ויהודי אשכנז לא נוהגים לומר בשבת. מי שעושה כך לא משתבש ומי שעושה כך לא משתבש ויש לכולם על מי לסמוך.
שאלה: הוצאות על תשר"י: שמעתי שמה שמוציאים על תורה, שבת, ראש חודש, ויום טוב חוזר אלינו בצורות שונות. כלומר, זה נכון שכל מה שנוציא על אחד מהמועדים ועל תורה שכתבתי לעיל, שווי הכסף יחזור אלינו? למשל מי שקונה ספר גמרא, או אוכל לשבת, או קונה מחשב ומשתמש בו פעם ראשונה בראש-חודש, או הוצאות על המזגן ששמנו ביום טוב, ואפילו מי שקונה אוטו ומשתמש בו בראשונה בראש חודש או בערב שבת. זה נכון מה שכתבתי?
תשובה: הדברים לא פשוטים. מה שקנית רכב והתחלת להשתמש בו בראש חודש אינו נחשב כהוצאות ראש חודש. הוצאות עבור הדברים האלו הם רק כשהשימוש העיקרי והסיבה להוצאה היה ראש חודש ושבת. גם בנוגע להוצאות שבת שחוזרות, מדובר כשההוצאות הם עבור השבת ולא שמשתמשים בהם פעם אחת בשבת וכד'. באמת לגבי הוצאות שבת כתבו שלווה והקב"ה פורע. אולם מאידך יש לזכור את דברי רבי עקיבא שאומר עשה שבתך חול ואל תזדקק לבריות. בהלכה כתוב שמי שלא נצרך לבריות לא ילווה בכדי לכבד את השבת אולם מי שנצרך לבריות אפילו ילווה בכדי לכבד את השבת. אולם מה גדר הכבוד, כל אחד זה משתנה לפי מעמדו. עוד יש לומר, שההיתר להוציא סכומים גדולים עבור כבוד שבת מדובר על אדם שהוא במדרגה של ביטחון בה'.
שאלה: חינוך וזוגיות: אנחנו זוג שהתחתן לפני 4 שנים לא הכי הסתדרנו לא הכי התאמה אבל בכל זאת המצב היה סביר עד לפני 3 שנים שפוטרתי מעבודתי ומאז המצב הדרדר נוספו לנו ילדים המצב הכלכלי נהיה רע ממש!מכרנו את הדירה ברגע של חיפזון וכעת אנחנו גרים בשכירות מובטלים רבים על כל דבר גם ליד הילדים צועקים ומעליבים גם אותנו וגם את הילדים אנחנו אובדי עצות גם לגבינו גם לגבי עתידנו הכללי.
תשובה: קשיים בזוגיות אינם גזירת גורל. הקשיים קשורים למצב נתון עתה. בעבודה גדולה אתה יכול לשפר את איכות החיים שלך. אני מציע שתתחילו לאט לאט. כל שבוע כל אחד מבקש בקשה אחת מחבירו. בסוף שבוע תעשו סיכום מי ניצח. על כל מי שמפסיד צריך לעשות משהו טוב לאחר. צריך למצוא רעיונות קטנים ואיתם להתחיל. אפשר ללכת ליד שרה לקבל יעוץ במחיר נמוך. בנוגע לענין הכלכלי להיות יוזמתי יותר בחיפוש אחר עבודה. כל היפרדות תביא אתכם למצב יותר קשה ממה שאתם נמצאים בו היום.
שאלה: כשרותה של סיגריה אלקטרונית: ישנה סיגריה דמוית סיגריה אמיתית, ללא ניקוטין המאושרת לשימוש ע"י משרד הבריאות. לסיגריה מוסיפים פילטר היוצר ריח ואולי טעם מסויים הדומה לסיגריה אמיתית. לטענת היצרנים הפילטר של הסיגריה מכיל רק חומרים מהצומח. ראיתי בפרוספקט של המפיצים שהסיגריה מכילה חומרים מתחלבים וכוהל (כנראה בריכוז נמוך). האם סיגריה כזו כשרה? אמנם האדם אינו אוכל כאן משהו אבל יש טעם מסויים וגם ריח וכידוע אנחנו מפרידים חלב ממאכלי בשר רק בגלל אדי החלב.
תשובה: לדבריך, הסיגריה מכילה חומרים מתחלבים ואלכוהול, יש אפוא צורך בהכשר. אך איני ממליץ על הסיגריה הזאת גם אם תהיה כשרה כי היא מרגילה את האדם לפעולה הדומה לעישון ויש חשש לעישון ממש.
שאלה: סוגית ק"ש: בברייתא בגמ ברכות ב: יש דעות תנאים שזמן ק"ש הוא הזמן שאנשים סועדים וכדומה איך זה מסתדר עם "בשכבך ובקומך" והרי אין זה זמן שכיבה או שמא הם לא דרשו כך?
תשובה: מדובר על זמנים שהם סמוכים מאוד לחשיכה או לאחר צאת הכוכבים והם תחילת הזמן שהולכים לישון.
שאלה: מעקה בגג שאינו בשימוש: האם גג של בנין של שיכון שיש לבנין 4-5 קומות, ובקושי משתמשים בגג, מידי פעם עולים לגג לסדר בעיה מסויימת בדודים וכדומה, האם חייבים לעשות מעקה?
תשובה: אם הכניסה לגג נעולה ורק לצורך תיקונים פותחים אותה, אין צורך במעקה.
שאלה: סכום כתובה ראוי: מה נחשב סכום יפה לכתובה אך לא מופרז? האם לרשום בכתובה סכום של 74 אלף ש"ח זה ראוי ולא נמוך מדי? (המשפחה של ארוסתי מצפה ממני לרשום סכום גבוה בהרבה של לפחות 180,000 ש"ח וזה מרגיש לי מאד גבוה למרות שיש לי יכולת כלכלית לעמוד בסכום זה)
תשובה: סכום הכתובה המינימאלי הראוי הוא משכורת שנתית. אולם אם הכלה הכניסה נדוניה גבוהה יותר יש להצמיד את הכתובה לסכום הנדוניה ואף להוסיף עליו שליש.
שאלה: קביעת מזוזה: האם מותר לקבוע בפתח מרפאה וטרינרית מזוזה? במרפאה נמצאים כלבים וחתולים לאשפוז ביום ובלילה ועושים את צרכיהם בכלובים שבמרפאה ולפעמים גם ברצפת החדר.
תשובה: חדר שלא עשוי לדירת כבוד או לדירת אדם לא צריך מזוזה, ולכן לא לשים מזוזה בחדר כזה.
שאלה: תספורת אצל ספר מפורסם: בקרוב בת דודתי מתחתנת ב"ה, וכל בנות המשפחה מסתפרות ועושות עיצוב בשיער באותו מקום, חשוב לציין שחוץ ממני, כל המשפחה שלי חילונית. באותו מקום שאנו נלך אליו, עובד ספר מאוד מקצועי ומאוד מוכשר, שעבודותיו ידועות פה בארץ. האם אני יכולה גם כן, במצב זה, להסתפר לעשות תסרוקת אצלו במידה ואין ספרית שתהיה זמינה במקום?
תשובה: יש להעדיף ספרית גם אם אינה באותה רמה, אלא אם כן, רמתה נמוכה יחסית בהרבה.
שאלה: פגישות ללא הכרזות: אני לא מבינה איך הפגישות אמורות ללכת? הכוונה לא בהכרזות. כי שיושבים ומדברים מאוד קל ופשוט שזה יעשה בהכרזות והכרזות לדעתי זה לא נכון. כי צריך לדעת באמת איך האדם פועל. גם על עצמי יש לי חלומות גדולים שאני לא רגילה אליהם. איך מבררים באמת מידות של האדם? איך יודעים מי באמת משורש נשמתך?
תשובה: את צודקת שקשה להכיר טוב לפני החתונה. אולם הקושי לא נובע רק מצד דיני הצניעות. דווקא דיני הצניעות במידה מסוימת מאפשרים יותר לבדוק את הקשר בצורה אוביקטיבית ולא מתוך נגיעה בענין  הכוונה נגיעה פיזית שהיא מדביקה בין האנשים לרגע בלי יכולת לראות כל פגע. המחקרים מעידים על כך שזוגות ששמרו על דיני הצניעות מצליחים לשמור על הזוגיות שלהם באחוזים גבוהים יותר מזגות שלא הקפידו על כך. בכל אופן, מה ניתן לעשות בפגישות. ניתן לדבר על רעיונות, כך עומדים על צורת המחשבה. ניתן להכיר את סדר היום של מי שאנו נפגשים איתו. ניתן לשמוע סיפורים. ניתן לשמוע את המבט שלו על כל מיני דברים שהיו לו בחיים. ניתן גם ללכת לטיול ביחד ולהרגיש האם נעים להיות ביחד. אולם העיקר הוא שיש לנו צופן פנימי שהוא צופן שלא מזוהה והוא זה שעוזר לנו למצוא את המתאים ואת מה שאינו מתאים. אנו בקשר צריכים בעיקר לעבור מספר שלבים. השלב הראשון הינו שלב התקשורת, להגיע למצב שבן זוג שאני נפגש איתו מבין אותי הכי טוב מכל העולם, שאת בן הזוג שאני נפגש עימו אני מבין ויודע מה בדיוק הוא רוצה. השלב השני הוא לראות האם הבן זוג הוא לפי הטעם האישי. השלב השלישי האם אני בוטח בו ומגלה לו סודות שלי. כאן מגיעים לשלב שבו אני רוצה לכרות ברית עימו. כאן מגיע השלב שבו האדם מרגיש בטוח להיות בין ברית לכל ימי חיו עם פלוני. בהצלחה.
שאלה: תרומה לבית הכנסת בשבת: אני גבאי בבית הכנסת ואנו נותנים מעטפות בשבת עם כתובת בית הכנסת, כדי שמי שעולה לתורה ישלח תרומה דרך המעטפה. אמרו לי כי זה אסור מכיוון שזו הכנה משבת לחול. ברצוני לדעת את ההלכה
תשובה: אם המטרה שהנודר לא ישכח את נדרו ולא יעבור על בל יחל - מותר.
שאלה: מצוות והלכות בנושא הגיור: אני נמצאת בתהליך גיור מזה שנה מאז שהייתי קטנה התרגלתי לחיים הישראלים כי כל החברות שלי היו יהודיות והתרגלתי למנהגים התחלתי להתחבר ליהדות ולהאמין בה והחלטתי להתגייר.עכשיו אני כבר באמצע התהליך לקראת הסוף. האם מותר לי ללכת לסליחות בשלב זה? אילו עוד מצוות מותר לי לקיים, והאם זה לא עוון בשבילי?
תשובה: כי ביתי בית תפילה ייקרא לכל העמים. גם נוכרי מוזמן להתפלל, בפרט מי שנמצא בתהליך גיור רצוי שיתפלל בבית כנסת כדי להכיר את סדרי התפילה וכן רצווי שיקיים את המצוות. גם שבת הוא יכול לשמור חוץ ממלאכה קטנה אחת שעליו לעשות, כגון: שידליק גפרור.
שאלה: תביעה נגד חילוני בבית משפט: אם יש לי בעל דין חילוני החייב לי כסף, האם אני חייב לפנות אליו תחילה בבקשה להתדיין בבית דין לפני שאני תובע אותו בבית משפט או שמא לנוכח העובדה שבכל מקרה התשובה שלו ידועה, עדיף ללכת כבר ישר לבית המשפט? כמו כן, מה קורה במקרה בו אפקט ההפתעה חשוב, כי אני רוצה להגיש עיקול לפני הגשת התביעה על מנת שלא יבריח נכסים, ואז אמצא בפני שוקת שבורה.
תשובה: צריך לפנות בכל תביעה לבית דין הדן ע"פ ההלכה היהודית. אם הנתבע מסרב לבוא, נותן בית הדין כתב היתר לפנות לערכאות אזרחיות. אולם אם ידוע וצפוי מראש שהנתבע לא יגיע לבית הדין, כתב הפת"ש בסימן כ"ו שניתן לתבוע באופן ישיר בערכאות ואין צורך לפנות לבית הדין. הרב ניר אביב
שאלה: טעם איסור גילוח בסכין: מה הטעם שהתורה אסרה גילוח בסכין תער?
תשובה: לפי הרמב"ם: התרחקות מהגוים, כי זה הוא מנהגם.
שאלה: עצי פרי על הגג בתוך חביות: יש לי חביות על הגג בתוכם יש עצי פרי שונים. 1. האם מותר לשתול בתוך החביות, בהם עצי הפרי, אפונה או סוגי ירקות אחרים, מאחר והיא מועילה לעצים. 2. קיים עץ גפן שהוא מתפשט לכוון העצים האחרים. מה יהיה הדין לגבי הירקות אם אגדל בתוך החביות של עצי הפרי האחרים, (מהבנתי בתשובות הקודמות אין בעיה עם העצים וגפן). ממש עזר לי השאלות האחרות ששאלו קודם, ותשובתכם.
תשובה: 1. אם אין גפנים בחביות הרי זה מותר, ויש מצריכים להרחיק ג' טפחים מהגזע. 2. גפן שמתפשטת על ירק הרי זה מקדש ואסור. בברכת התורה והארץ הרב יהודה הלוי עמיחי מכון התורה והארץ כפר דרום אשקלון
שאלה: קביעת יום השנה לנמצא מת: נמצא אדם מת בשדה וניכר שנפטר לפני זמן רב מתי לקבוע יום השנה? מקורות ההלכה.
תשובה: אי אפשר לדעת את יום פטירתו ולכן קובעים מסברא יום אחד שבו אומרים קדיש. וכך כתוב ברמ"א, שמי שלא יודעים את יום פטירתו צריך לקבוע יום אחד ליארצייט ולהגיד בו קדיש. אפשר לעיין בספר "גשר החיים" שבו יש פרק המדבר על קביעת יארצייט ובמקורות שם.
שאלה: כשרות: האם מותר לאכול בשר של חברת בלדי בכשרות של הרבנות הראשית? אם לא, מדוע לא מפרסמים זאת? השאלה נשאלת בצער רב עקב הבג"ץ שהכריח את הרבנות לתת תעודת כשרות בניגוד להחלטת הרבנות.
תשובה: אכן, חב' בלאדי עתרה לבג"ץ כנגד הרבנות ונצחה. עם כל זאת, הבשר שהיא מייבאת הן בדרוא"מ והן באוסטרליה הינו כשר! עד עתה הייצור באוסטרליה היה בשר כבש שאינו מוכשר, אולם לשמחתנו ממש בימים אלו מתחילים לייצר שם בשר כבש מוכשר וחלק. צריך להפריד ולהבחין כי למרות "כל הרגשות" שקיימים, על כך שכפו את הרבנות לאשר ולתת כשרות על בשר כבש שאינו מוכשר, לא ניתן לומר שקיימת בעיה בכשרות. הרבנות שלחה צוות שחיטה ו הוא ביצע את עבודתו נאמנה.
שאלה: טבילה במקווה ללא ת : במהלך טיול בטבע ראיתי מין מעיין קטן שניכר כי הוא בנוי ולא טבעי. לאחר שטבלתי בו נודע לי כי זהו מקווה שנבנה וטבילה בו עולה 10 שקלים. האם אני צריך לשלם? יש לציין שלא היה שום שלט שהודיע זאת.
תשובה: לא יתכן שאדם ישתלט על שטח כלשהו הנמצא במסלול בטבע, בשטח שאיננו שייך לו, יבנה שם מבנה וידרוש כסף על הכניסה.לכן, אינך צריך לשלם. אך ורק אם יוודע שקבל אישור מהבעלים האמיתיים על המקום יש לשוב ולדון מחדש בשאלה. הרב ניר אביב
שאלה: כשרותה של סיגריה אלקטרונית: לכב"ק הרב יעקב אריאל. בשאלה הנ"ל קובע הרב שנדרשת כשרות ואיננו ממליץ על השימוש בסיגריה זו. ראשית, החומרים המתחלבים לא בהכרח מכילים חלב (למרות הדמיון הלשוני). חומרים מתחלבים הינם חומרים היוצרים תרכובת של מים ושומן באופן כזה שהשומן מתחבר עם המים ולא נפרד מהם בניגוד למה שקורה כאשר שופכים שמן למים. לפיכך, ניתן ליצור חומרים מתחלבים גם כן רק מהצומח. שנית, כב"ק לימד אותנו שיש כוהל שאיננו כשר, לאיזה כוהל כבודו מתכוון, הרי כוהל מופק בסופו של דבר מסוכרים שמקורם בד"כ בצומח? שלישית, כבודו ממליץ שלא להשתמש בסיגריה אלקטרונית אולם בכוונתי לתת אותה לאדם שמעשן הרבה כדי למעט את העישון שלו על מנת למנוע ממנו נזק. למרות האריכות, הרי השאלות: א. האם כוהל יכול להיות לא כשר? האם כוהל כזה נפוץ? ב. במידה ויש בידי את כל רשימת המרכיבים למי ניתן להעבירה על מנת לקבל חוות דעת מקצועית לגבי כשרותם של אלה או אי כשרותם? ג. אני מבין שכבודו סובר שכל מוצר המשמש לאכילה נדרש להיות בעל תווית כשרות, האם חוק זה חל גם על תרופה או ו דבר שמשמש לריפוי או ו לגמילה או רק על מרכיב שיש בו הנאת הגוף?
תשובה: ידוע לי שתחליב אינו חלב. האמולסיפייר מיוצר בין היתר משומנים מן החי שצריך לוודא את כשרותם. כוהל מיוצר במקומות רבים מיין, וסתם יינם אסור. תרופה חסרת טעם שבולעים אותה למטרות רפאויות אינה צריכה הכשר. כדי לברר כשרות פנה לרבנות שבמקום מגוריך או לרבנות הראשית.
שאלה: ציצית טלית קטן: אני עצמי חילוני, אך מוצא עצמי מבולבל בנושא מסוים. שמעתי הרבה פעמים, ובהרבה מקומות שאומרים טלית קטן אך גם ציצית. תהיתי עם יש ביניהם הבדל הלכתי אחר.
תשובה: טלית קטן זהו שם הבגד ואילו ציצית אלו הפתילים של הבגד. בימינו מכנים את הטלית קטן בשם ציצית (על שם הפתילים) ולכן כיום, בדרך כלל, זה שם נרדף לאותו דבר.
שאלה: נגיעה בחפץ לפני נטילת ידיים: בין נטילת ידיים (בבוקר או לפני ארוחה) לברכתה, האם מותר לנגוע בחפץ כלשהו? (כוונתי לידית הדלת כדי לצאת, למתג החשמל כדי לכבות את האור)
תשובה: כן, מותר.
שאלה: חילול שבת ביום האזכרה של הורי: ביום האזכרה של הורי שחל בשבת אני נוסע ברכב ומחנה אותו רחוק מבית הכנסת. האם מותר לי לעלות לתורה לעילוי נשמת הורי?
תשובה: אם אתה באמת מעוניין לכבד את זכר הוריך, אל תיסע בשבת לשם אזכרתם. אתה פוגע בכך בזכרם. אתה יכול לעלות לתורה במקומך ובכך תכבדם באמת. אם נסעת בשבת אל תעלה לתורה ואל תאמר קדיש.
שאלה: תיקון גזל לצרכי הרבים: הרמב"ם אומר שאדם שגזל ואינו יודע ממי יעשה צרכי רבים בכספו. דהיינו, שיתרום למקומות שרבים מהציבור נהנים מהם, ואולי גם הנגזל מאותו אדם יהנה אף הוא. זה מה שהבנתי. אבל הרמב"ם מוסיף ואומר שיש בפתרון זה "קצת כפרה". מה זאת אומרת בדיוק קצת כפרה, האם באמת מתכפר לו לאותו אדם או שלא, הרי לא שמענו על חצי כפרה?! למשל, אחרי 120 שנה, כאשר יתיצב האדם בפני בית דין של מעלה, האם ידונו אותו לחובה על עוון גזל או שע"י צרכי רבים שעשה בכספו יצא ידי חובה ותיקן את אשר עיוות? מה קורה אם אכן אדם תרם לצרכי רבים וכיוון לשם מצווה ועל מנת לתקן את אשר עיוות (אני מדבר כמובן כל מצב שאדם לא יודע היכן אותו אדם שנגזל), אך בפועל אותו אדם לא בא לידי הנאה מכספו, האם יוצאין ידי חובה או שעדיין עוון גזל בידי? אני רוצה להוסיף ולשאול עוד שלושה דברים, בבקשה: 1. האם מס הכנסה נחשב לצרכי רבים? 2. האם הרב יכול לתת רעיון אן שניים למוסדות או אירגונים שטוב יהיה לתרום להם, ואשר רבים נהנים משירותיהם? (מוסדות שמגיעים לכמה שיותר אנשים) 3.איך אני יכול לזכות את הרבים ולהזהירם מעניין זה של גזל, האם זה נחשב לסוג של תיקון?
תשובה: נפסק בשולחן ערוך חושן משפט הלכות גזילה סימן שס"ו סעיף ב' כך: "הרועים והגבאים והמוכסים, תשובתן קשה מפני שגזלו את הרבים ואין יודעים למי יחזירו, לפיכך יעשו בו צרכי רבים, כגון בורות שיחין ומערות". נשאלת השאלה מהו התיקון והתועלת בעשיית צרכי רבים? התשובה היא שעל ידי שיעשה בהם צרכי רבים יהנה מהם גם הנגזל. ובספר "ערוך השולחן" כתב שעל ידי שיעשה צרכי רבים יסבב ה' שהנגזלים או יורשיהם יהנו מהם כפי ערך גזילתו וימחלו, והבא להיטהר מסייעין לו מן השמים. שאלת מהי הדרך הטובה לעשיית צרכי רבים, ובכן עצה טובה לצרכי רבים כתב בספר "אהבת חסד" בשם השל"ה שיכול לנדב ספרים (סידורים, חומשים או ספרי לימוד כגון ש"ס וכו') לבית המדרש או לבית הכנסת האזורי, וה"אגרות משה" כתב שבזמן שתורם הספרים לא יתן בתורת צדקה ויחזיקו לו טובה ויכבדוהו על כך אלא יתן בעילום שם וכדו'. בהלכות אונאה סימן רלא סעיף יט פסק השו"ע כך: "עונש המדות והמשקלות קשה מאד, שאי אפשר למודד או לשוקל שקר לשוב בתשובה הגונה, והרי הוא ככופר ביציאת מצרים". הסמ"ע במקום מבאר מדוע למודד שקר אי אפשר לשוב בתשובה הגונה, וזו לשונו: "משום דאי אפשר להשיבו לבעלים כיון דלא יוכל לידע למי מדד וכמה פעמים מדד להן, ואף דיש לו תשובה קצת במאי דיכול לעשות בו צרכי רבים וכמו שאמרו  ב"ק צ"ד ע"ב  בגזלנים ובמלוה בריבית דאינן יודעין ממי גזלו וממי לקחו ריבית, מכל מקום אין זה תשובה הגונה, מה שאין כן בשאר עבירות אפילו גדולות כעריות ועבודה זרה, דהן חטאים בינו ובין המקום יתברך, יש להן תשובה בחרטה ובוידוי ובסיגופים". כלומר, למרות שהגמרא אומרת לעשות צרכי רבים מכל מקום אין זו תשובה מושלמת משום שיתכן שהנגזל לא יהנה מזה בסופו של דבר. ה"פתחי חושן" הסתפק האם צריך לעשות צרכי רבים במקרה ויודע בוודאות שלא יגיע ליד הנגזל, והסיק שמכל מקום חייב בדיני שמים. לסיום אצטט פיסקה הנוגעת לענייננו מתוך "אורות התשובה" פרק יג אות ט': "אל יבהל אדם מפני המניעות שיש לו על התשובה. ואפילו אם התשובה קשה לו, מפני דברים שבין אדם לחברו, ואפילו הוא יודע בדעתו שאינו יוצא ידי חובתו, ומתוך איזו רפיונות איננו יכול לתקן את העניינים שבינו ובין חבריו, אל יניח בלבבו שום חלישות דעת הגורמת להקטין יקרת ערכה של התשובה. ואין ספק, שמתוך השלמה בכל מה שאין לו מניעות, יזכהו ה' יתברך לתקן בכי טוב גם את כל הדברים שיש לו עליהם מניעות גדולות שאי אפשר לו לנצחן". שנזכה לתשובה שלמה, הרב ניר אביב
שאלה: ימי מחלה בצבא: אני חייל ולפני מספר חודשים הייתי צריך ללכת ליום אחד למשהו אישי. אז הודעתי שאני לא מגיע באותו יום. למחרת אותו היום הלכתי לרופאה ביחידתי ואמרתי לה שאתמול הייתי חולה ואני רוצה על זה יום מחלה כדי שלא יירד לי מימי החופש. אמרתי לה שכאב לי הראש והייתי בבית ואלו דברים שבאמת היו אבל נגרמו אולי בגלל הדברים האיישים שלי. האם אני צריך לוותר כביכול על יום חופש משלי כדי להחזיר את זה או שמא בגלל שאני חייל ובין כה מה שאני מקבל זה לא בדיוק משכורת אלא יותר משהו סמלי. אין צורך בהשבה?
תשובה: כמובן אסור לשקר, אך אם מה שאמרת לרופאה הוא אמת והיא החליטה שמגיע לך אישור רפואי אין בעיה עם יום החופש שקיבלת. הרב הראל יצחק זנד
שאלה: גזל שינה: אני רוצה לשאול מעניין גזל שינה. אני יודע שאי אפשר להחזיר לאדם זמן שינה. כלומר, אם הפרעתי למישהו בשוגג לישון, אני צריך בפשטות לבקש ממנו סליחה. היה ואני לא הקפדתי ונהגתי כך, לא ביקשתי סליחה, ועכשיו איני יודע היכן אדם זה וכידוע עבירות שבין אדם למקום יוה"כ אינו מכפר עד שירצה את חברו. מה אני יכול לעשות? אני מכוון בעיקר בשאלתי למצב שאיני מכיר את האדם או האנשים כלל וכלל. למשל, באוהל צבאי. אני למשל זוכר שפעם נכנסתי לאוהל הצבאי קצת אחרי הזמן שרוב האנשים כבר ישנו והתעסקתי עם דברים שלי שהיו מונחים בתוך שקיות ניילון. בבוקר למחרת, אמר לי חבר לאוהל שזה ממש הפריע לו. איך אני יכול לשוב על דבר כזה בתשובה? האם בכלל יש תשובה לדבר כזה? לי למשל הרבה פעמים הפריעו (ועדיין מפריעים) לישון שכנים, משפחה, חברים או סתם חתול. אם אני מוחל לכל האנשים האלה, האם יש בכך כפרה על מה שאני הפרעתי לאנשים בשוגג? זה סתם רעיון מעניין שחשבתי עליו. הרבה פעמים אדם רוצה לעשות תשובה בעניינים של בין אדם לחברו ולא יודע איך, אז הוא גומר בלבו אומר לסלוח למי שעשה לו עוול מכל סוג שהוא, כי באמת גם הוא לא היה ר וכמו שהוא רוצה שיסלחו לו גם הוא צריך לסלוח לאנשים עד כמה שזה קשה, וזה אכן קשה. האם יש ברעיו שלי איזו אמיתה?
תשובה: הרעיון שאתה אומר הוא נכון מאד, כך כתוב בספרים. כך כותב בספר חיי אדם בתפלה הזכה שחיבר לאומרה בערב יום כיפור.
שאלה: ספק גזל בלימוד סת"ם: לפני מספר שנים למדתי בבקרים למשך תקופה של כמה חודשים מלאכת סת"ם אצל חבר של אבא שלי שיש לו מכון סת"ם. אבי, שהוא גבאי בית כנסת, נתן לו מספר ספרי תורה לבדיקה והגהה. תוך כדי, הוא חשב שיהיה טוב אם חברו של אבי יוכל קצת ללמדני את המקצוע על מנת שיהיה לי משהו ביד כמו שאומרים. הוא היה איש נחמד ואכן כך עשה.עכשיו שאלתי מתחלקת לשניים. 1. קיבלתי ממנו ספר (ע"י אבי) על הלכות סת"ם ובקבוק דיו נהרי.את הבקבוק הוא נתו לי כאשר הייתי אצלו ביחד עם קולמוס או שניים וקלף על מנת להתאמן. אני זוכר שהוא אמר לי לגבי בקבוק הדיו לאחר שנתן לי אותו "תחזיר לי אותו". זה היה במעין נימת אגב כזו תוך כדי אמירת דברים. אני לא החזרתי לו את הבקבוק הזה עד היום. יכול להיות שהוא לא באמת הקפיד על זה, אך אין בידי יכולת לדעת. מה עלי לעשות? 2. אבי שילם כמה עשרות אלפי שקלים על התיקונים של ספרי התורה. יחד עם זאת הבאתי לסופר את התפילין שלי. האנשים שעבדו אצלו בדקו לי את הפרשיות ושיפצו לי את הבתים. אני הבנתי שזה נעשה במעיין תורת מתנה. כלומר, על הדרך עם שאר ספרי התורה. אני זוכר אמנם שהוא העיר לי מספר פעמים תוך כדי לימוד משהו כמו הרי לא שילמת לי על התפילין או משהו כזה. ניכר היה לי שהוא מקפיד אך יש אי נעימות מסוימת סמויה. כאשר שאלתי את אבי הוא אמר שהוא שילם ועוד איך גם על התפילין. מה עלי לעשות במקרה כזה?
תשובה: 1. אם הבקבוק עדיין קיים תחזיר לו אותו כמות שהוא, אם אינו קיים עליך לומר לו זאת ולשאול אותו אם הוא רוצה את שוויו. 2. עליכם לפנות לבית הדין על מנת שישמע את טענות שני הצדדים. ניתן להעלות שם ולברר גם את הספק בשאלה הראשונה. הרב ניר אביב.